Maʉ̃ tẽã Jesús kĩrãrã wãsia Galilea dota jedꞌea õbꞌʉdꞌe, maʉ̃ dora abꞌaʉta Tiberia abada.
Kꞌabanata izhi kꞌaidꞌu wãsidꞌa ũdudꞌakꞌata ũdu bꞌeta bꞌebiga nʉmʉba kꞌayarãta.
Mawũẽ Jesús wãrĩzesia kꞌatuma zakeidꞌu, mobe mama jewedꞌasia izha jʉrʉkuadꞌa bawara.
Maʉ̃nerã ewari araa zebodꞌo basia Egiptodꞌeba ẽzoadꞌata krĩcha fiesta obadata judíorãba.
Jesúsba akʉbʉrʉdꞌera ũdusia kꞌabanata izhi kꞌaidꞌu bꞌeta, mawũẽ Felipea mawũãsia: ¿Zhiko sãma edadꞌaipe naʉ̃rãta nekꞌodꞌamarẽãrã?
Mawũã widꞌisia sãwũã panaʉ̃ĩ kꞌawuaita, izhara kꞌawua bꞌʉta kꞌãrẽ oira.
Mawũãĩ Felipebara panaʉ̃ mawũãsia: Ewari dociento trajadꞌaba denario docientoba pan edabʉrʉsidꞌa arabꞌae ẽã naʉ̃rãta abꞌa abꞌakꞌa wĩkabidꞌa nekꞌobigaira.
Izha jʉrʉkuadꞌaba abꞌaʉba, Andrés Pedro mebeaba mawũãsia:
Kũrãta za bꞌʉba pan juesoma erubꞌʉta cebada omata erubꞌʉa, bꞌedasidꞌa ũme erubꞌʉa, mawũãmina ¿naʉ̃ sãwũãĩpe bioitara?
Mawũãĩ Jesúsbara mawũãsia: Zhãrãta jewedꞌabigaudua. Mamarã bio nʉmasia poajãrãta, aramaʉ̃ne cinco mil jewedꞌasidꞌa zhũmakĩrãrãta.
Mobebʉrʉ Jesúsbara maʉ̃ pan jiraedape Daizezea zhibia jipe bꞌʉekuape diasia izha jʉrʉkuadꞌaa, mawũẽ izha jʉrʉkuadꞌabara jedꞌekasidꞌa jewedꞌa kꞌobꞌea, bꞌedasidꞌa abꞌarika osia ãzha kꞌobʉdadꞌe kꞌodꞌamarẽã.
Jãwũã duanebʉdadꞌe izha jʉrʉkuadꞌaa mawũãsia: Adꞌubabʉdata zhi bꞌʉgʉzoamata jʉrepeudua, miã kꞌãrẽta adua ẽbamarẽã.
Mawũãĩ jʉrepesidꞌa, aramaʉ̃ne zhi bꞌʉgʉzoamaba jamara doce birasidꞌa, pan juesomata cebada omata adꞌubadꞌapeadꞌata zhi kꞌodꞌapeadꞌaba.
Mawũẽ zhãrãbara ũdudꞌakꞌata Jesúsba mawũã obʉrʉta ũdudꞌai mawũãsidꞌa: Naʉ̃ wãrĩnu Daizezeba bedꞌeata jarabibarita zeita bꞌadꞌa naʉ̃ ẽjũãẽna.
Maʉ̃nerã Jesúsbara kꞌawuasia izhira zareadꞌe edeita kꞌopanʉta rey babidꞌaita, mawũẽ wakusa kꞌatumaẽna wãsia izhi dobꞌa.